Politiet: – Foreløpig ingen spor
To kvinner og en mann ble funnet omkommet etter en brann i et rekkehus med fire leiligheter på Solbergmoen i Nedre Eiker. Politiet venter på en sikker identifisering av de tre, men har en formening om hvem de døde er. – I utgangspunktet blir dette etterforsket som en kriminalsak. Vi må sjekke ut alle retninger, og vil ikke utelukke noe, men det er fremdeles ingenting som tyder på at noen andre enn de tre omkomne er involvert, sier Sorte til VG, og bekrefter at Kripos er koblet inn i saken. Brannvesenet har vært til stede på brannstedet i hele natt, med etterslukking og kontroll. Varme og røyk har hindret politiet i å komme i gang med kriminaltekniske undersøkelser. De tre personene er sendt til Rettsmedisinsk institutt for obduksjon. Sorte forteller at en obduksjonsrapport er ventet i løpet av mandag ettermiddag eller i tirsdag. Selv om de omkomne ikke er formelt identifisert har politiet en antagelse om hvem de er, og pårørende varslet.Den første meldingen om brannen kom klokken 17:38. Syv minutter senere, klokken 17:45, hadde politiet to patruljer på stedet. Først tre timer senere hadde brannvesenet kontroll på den voldsomme brannen. De tre personene ble mellom 19.45 og 20.15 hentet ut av bygningen, som fremdeles blant på det tidspunktet. I tillegg til tekniske undersøkelser av brannruinene vil politiet foreta avhør av beboere og andre som kan ha opplysninger om brannen, samt innhente lydlogger og telefontrafikk. De har også bedt om brannteknisk bistand fra Kripos. – Det er for tidlig å si om det ligger noe kriminelt bak, men det er foreløpig ingenting som tyder på at det er noen andre involvert enn de tre omkommet. – Det er heller ikke noe som tyder på at det har vært noe bråk i forkant av brannen. Vi har ikke hørt noe om det fra naboene, sier Sorte.Sorte forteller at en av de omkommende ble funnet på en veranda, mens de to andre ble funnet inne i leiligheten. Hun ønsker ikke å utdype noe mer om hvor i leiligheten de befant seg. Er det gjort funn på brannstedet som kan si noe om årsaken til brannen? – Nei, ikke foreløpig. Vi står uten spor, så det blir bare spekulasjon. Søndag kveld fortalte operasjonsleder Olav Myrvold til VG at det kan har vært kvinnen som ble funnet død på verandaen som kontaktet brannvesenet, men dette er foreløpig ikke bekreftet. En kvinnelig beboer i leilighetskomplekset har fortalt at hun febrilsk banket på døren hos naboen da hun og hennes 17 år gamle sønn hørte brannalarmen og kjente lukten av røyk.
Kripos er koblet inn i saken etter at tre personer ble funnet omkomne etter en brann i Nedre Eiker, søndag ettermiddag.